అద్దంకి దయాకర్

అద్దంకి దయాకర్ తెలంగాణ రాష్ట్రానికి చెందిన రాజకీయ నాయకుడు, సినీ నటుడు. ఆయన తుంగతుర్తి అసెంబ్లీ నియోజకవర్గం నుండి 2014, 2018, అసెంబ్లీ ఎన్నికల్లో కాంగ్రెస్ అభ్యర్థిగా పోటీ చేసి ఓడిపోయాడు.
రాజకీయ జీవితం
అద్దంకి దయాకర్ తెలంగాణ ఉద్యమంలో కీలకంగా పని చేసి తెలంగాణ  ప్రత్యేక రాష్ట్రం ఏర్పడిన తర్వాత కాంగ్రెస్ పార్టీతో తన రాజకీయ ప్రారంభించి 2014 శాసనసభ ఎన్నికల్లో తుంగతుర్తి నినియోజకవర్గం నుండి అభ్యర్థిగా కాంగ్రెస్‌ అభ్యర్థిగా పోటీ చేసి తన సమీప ప్రత్యర్థి టీఆర్ఎస్ అభ్యర్థి గాదరి కిషోర్‌ చేతిలో 2,379 ఓట్ల స్వల్ప తేడాతో ఓడిపోయాడు. ఆయన ఆ తర్వాత పీసీసీ ప్రధాన కార్యదర్శిగా, అధికార ప్రతినిధిగా నియమితులై తిరిగి 2018 ఎన్నికల్లో కాంగ్రెస్‌ అభ్యర్థిగా పోటీ చేసి తన సమీప ప్రత్యర్థి టీఆర్ఎస్ అభ్యర్థి గాదరి కిషోర్‌ చేతిలో 1,847 ఓట్ల స్వల్ప తేడాతో ఓడిపోయాడు. ఆయనకు 2023 ఎన్నికల్లో టికెట్ దక్కలేదు.  

ఆయనను 2025 తెలంగాణ శాసనమండలికి  జరగనున్న ఎమ్మెల్సీ ఎన్నికల్లో ఎమ్మెల్యేల కోటాలో నుండి కాంగ్రెస్ పార్టీ అభ్యర్థిగా ప్రకటించారు. ఆయన మార్చి 13న ఎమ్మెల్సీగా ఏకగ్రీవంగా ఎన్నికైనట్టు రిటర్నింగ్ అధికారి ప్రకటించాడు. ఆయన 2025 ఏప్రిల్ 7న శాసనమండలి సభ్యుడిగా ప్రమాణ స్వీకారం చేశాడు. 
అద్దంకి దయాకర్‌ను జనగామ జిల్లా కాంగ్రెస్‌ పార్టీ పీసీసీ పరిశీలకుడిగా నియమిస్తూ పీసీసీ అధ్యక్షుడు, ఎమ్మెల్సీ బి. మహేష్ కుమార్‌ గౌడ్‌ 2025 ఏప్రిల్ 23న ఉత్తర్వులు జారీ చేశాడు. 

తెలంగాణాలో కాంగ్రెస్ పార్టీ సంస్థాగత నిర్మాణాన్ని పూర్తి చేసేందుకుగాను టీపీసీసీ చీఫ్ మహేష్ కుమార్ గౌడ్ 2025 జులై 7న ఏర్పాటు చేసిన ఇంఛార్జ్‌లలో భాగంగా అద్దంకి దయాకర్‌ను ఉమ్మడి కరీంనగర్ జిల్లా ఇన్‌చార్జ్‌గా నియమించాడు.

వివాదాలు
దయాకర్ కోమటిరెడ్డి మునుగోడు నియోజకవర్గం చండూరులో కాంగ్రెస్ పార్టీ నిర్వహించిన సభలో ఆయన కోమటిరెడ్డి సోదరులను ఉద్దేశించి కోమటిరెడ్డి వెంకటరెడ్డిని పార్టీలో ఉంటే ఉండు.. లేకపోతే లేదన్నట్లుగా మాట్లాడిన వ్యాఖ్యలు వివాదాస్పదమయింది. ఆయన వాడిన పదాలపై పార్టీలో తీవ్ర విమర్శలు రావడంతో కోమ‌టిరెడ్డి అభిమానులు టీపీసీసీ క్ర‌మ‌శిక్ష‌ణా క‌మిటీకి ఫిర్యాదు చేయడంతోక్ర‌మ‌శిక్ష‌ణ క‌మిటీ చైర్మ‌న్ చిన్నారెడ్డి అద్దంకి దయాకర్ కు షోకాజ్ నోటీసు జారీ చేయగా ఈ నోటీసులు అందుకున్న తరువాత ద‌యాక‌ర్ స్పందిస్తూ తాను ఏదో ఆవేశంలో నోరు జారి అలా మాట్లాడాన‌ని తాను వ్యాఖ్యలను ఉపసంహరించుకుంటున్నట్లు తెలిపి వెంక‌ట్ రెడ్డికి వ్యక్తిగ‌తంగా బేషరతుగా క్ష‌మాప‌ణ‌లు చెప్పాడు.

 పురస్కారం 

 2025: తెలంగాణ కల్చరల్ ఫౌండేషన్ వారి ప్రొఫెసర్‌ జయశంకర్‌ స్మారక పురస్కారం

మూలాలు

వర్గం:భారత జాతీయ కాంగ్రెస్ నాయకులు